Virallinen lehti nro C 196 , 22/06/1998 s. 0088



KIRJALLINEN KYSYMYS E-4147/97 komissiolle esittäjä(t): Gastone Parigi (NI) (21. tammikuuta 1998) Aihe: Öljy-yhtiöiden ja polttoaineen jakelusta vastaavien välinen suoraan neuvotteluun perustuva järjestelmä polttoaineen ostamiseksi yksinomaan Italiasta Öljy-yhtiöt ovat tehneet yksipuolisia, suoraan neuvotteluun perustuvia taloussopimuksia, jotka ovat lähes kaikki keskenään samanlaisia. Sopimuksia on sovellettava polttoaineen jakelusta vastaavien kanssa käytävissä vuosittaisissa neuvotteluissa polttoaineen ja muiden öljytuotteiden ostamiseksi yksinomaan Italiasta. Kilpailu- ja markkinaviranomaisia on pyydetty tutkimaan järjestelmän laillisuutta sekä kansallisella että yhteisön tasolla 22. kesäkuuta 1983 annetun yhteisön asetuksen N:o 1984/83 ((EYVL L 173, 30.6.1983, s. 5. )) ja 10. lokakuuta 1990 annetun Italian kansallisen lain N:o 287/90 mukaisesti. Puuttumatta yksityiskohtiin kysyn komissiolta, 1. oliko se tietoinen sopimuksia koskevista muutoksista, joita öljy-yhtiöt olivat tehneet polttoaineen ostamiseksi yksinomaan Italiasta? 2. Jos oli, niin voidaanko öljy-yhtiöiden toimintaa ja öljy-yhtiöiden ja polttoaineen myynnistä vastaavien välisten suorien neuvottelujen ehtoja pitää kilpailuoikeuden vastaisina? 3. Voidaanko muita kuin öljytuotteita koskevien suorien neuvottelujen ehtoja pitää yhteisön oikeuden vastaisina? 4. Mitä komissio aikoo tehdä varmistaakseen, että yhteisön oikeutta sovelletaan moitteettomasti? Komission jäsenen Karel Van Miertin komission puolesta antama vastaus (5. maaliskuuta 1998) 1. Komissio on tietoinen siitä, että öljy-yhtiöiden ja polttoaineen jakeluasemien pitäjien välillä on tehty Italiassa sopimuksia (arvoisaa parlamentin jäsentä pyydetään tutustumaan Luigi Caligariksen esittämään kirjalliseen kysymykseen E-2249/97 ((EYVL C 102, 3.4.1998, s. 19. ))). Kyseiset sopimukset perustuvat ¨suorien neuvottelujen¨ järjestelmään, jonka tarkoituksena on vahvistaa ne talouteen liittyvät objektiiviset tekijät, jotka toimijoiden on otettava huomioon polttoaineen toimittajien ja yksittäisten huoltoasemien pitäjien välisissä neuvotteluissa. 2. ja 3. Tutkimus siitä, onko yritysten välillä tehty sopimus yhteisön kilpailuoikeuden mukainen tehdään analysoimalla yksityiskohtaisesti sopimuslausekkeet sekä arvioimalla sopimuksen taustalla vaikuttavat taloudelliset tekijät. Komissio ei näin ollen voi vastata arvoisan parlamentin jäsenen esittämiin yksityiskohtaisiin kysymyksiin, koska sillä ei ole asiasta konkreettisia tietoja. Niin sanottua suorien neuvottelujen järjestelmää on lisäksi arvioitava laajemmassa yhteydessä eli Italian nykyisen, polttoaineen jakelua koskevan lainsäädännön kannalta. Tätä lainsäädäntöä ollaan parhaillaan uudistamassa. Komission käytettävissä olevien tietojen mukaan lainmuutoksen tavoitteena on polttoaineen jakelun vapauttaminen kumoamalla nykyinen Italian hallintoviranomaisten myöntämiin toimilupiin perustuva järjestelmä ja korvaamalla se lupajärjestelmällä, joka perustuu huoltoasemien pitämistä koskeviin objektiivisiin perusteisiin. 4. Komissio on säännöllisesti yhteydessä Italian kilpailuviranomaisiin (Autorità garante della concorrenza e del mercato), jotka myös seuraavat tarkasti tämän asian kehittymistä, saadakseen käyttöönsä parhaillaan työn alla olevan lainmuutoksen lopullisen tekstin. Näillä viranomaisilla on toimivalta soveltaa sekä Italian lainsäädäntöä että yhteisön kilpailulainsäädäntöä. Italian viranomaisilla on hyvät mahdollisuudet suorittaa tutkimus kyseisten sopimusten yhdenmukaisuudesta kilpailulainsäädännön kanssa. Sopimusten vaikutukset ulottuvat lähinnä Italian alueelle. Italian viranomaisilla on lisäksi perusteellisemmat tiedot kyseessä olevista toiminnoista ja yrityksistä. Kansallista viranomaista voitaisiin tässä tapauksessa vaatia tulkitsemaan ja soveltamaan perustamissopimuksen 85 artiklan 3 kohdan soveltamisesta yksinostosopimusten ryhmiin 22 päivänä kesäkuuta 1983 annettua komission asetusta N:o 1984/83. Komissio muistuttaa lisäksi, että kansallisilla tuomioistuimilla on myös toimivalta tutkia sopimuksia EY:n perustamissopimuksen 85 artiklan 1 kohdan ja johdetun oikeuden perusteella. Kansallinen tuomari voi tarvittaessa mitätöidä sopimukset EY:n perustamissopimuksen 85 artiklan 2 kohdan nojalla.